Národná rada Slovenskej republiky

II. volebné obdobie

Návrh

na vydanie

zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákona Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z.

.........................................................
......................................................... ......................................................... ......................................................... .........................................................
......................................................... ......................................................... ......................................................... ......................................................... ......................................................... ......................................................... ......................................................... .........................................................

Návrh uznesenia: 

Národná rada Slovenskej republiky schvaľuje návrh poslankyne Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákona Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z.

Bratislava október 2001

Národná rada Slovenskej republiky
II. volebné obdobie

Zákon
z ....................2001,

ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z.

Národná rada sa uzniesla na tomto zákone:

Čl. 1

Zákon č. 94/1963 Zb. o rodine v znení zákona č. 132/1982 Zb., zákona  č. 234/1992 Zb. a v znení zákona č. 195/1998 Z. z. sa mení a dopĺňa takto:
1.	V § 8 odsek 1 znie:
„(1) Občania pri uzavieraní manželstva pred príslušným orgánom povereným viesť matriku, alebo príslušným orgánom cirkvi súhlasne vyhlásia, či
a)	priezvisko jedného z ich bude ich spoločným priezviskom,
b)	si ponechajú svoje doterajšie priezviská,
c)	priezvisko jedného z nich bude ich spoločným priezviskom a jeden z nich si ponechá svoje doterajšie priezvisko; občan, ktorý má dve priezviská uvedie, ktoré z doterajších priezvísk bude súčasťou jeho priezviska po uzavretí manželstva.“.
2.	V § 8 odsek 2 znie:
„(2)Ak si občania ponechajú svoje doterajšie priezviská, súhlasne vyhlásia, ktoré z ich priezvísk bude priezviskom spoločných detí. Ak občania urobia vyhlásenie podľa ods. 1 písm. c), bude priezviskom ich detí spoločné priezvisko rodičov.“.
3.	V § 38 odsek 1 znie:
„Deti majú spoločné priezvisko rodičov alebo priezvisko jedného z nich vyhlásením pri uzatváraní manželstva (§ 8 ods. 1).“.
4.	V § 71 sa za slová „priezvisko určené“ vkladajú slová „vyhlásením pri uzavretí manželstva ( § 8 ods. 1)“.

Čl. II

Zákon č. 300/1993 Z. z. o mene a priezvisku v znení zákona Národnej rady Slovenskej republiky  č. 154/1994 Z. z. sa mení a dopĺňa takto:
1.	V § 5 odsek 1 znie:
„(1) Štátny občan Slovenskej republiky používa v úradnom styku dve priezviská, len ak ich nadobudol podľa predchádzajúcich právnych predpisov^3), alebo ich nadobudol súhlasným vyhlásením pri uzavieraní manželstva^3a)“.
Poznámka pod čiarou k odkazu 3a znie:
„^3a)8 odsek 1 písm. c) zákona č. 94/1963 Zb. o rodine v znení zákona č. .../2002 Z. z.“.
2.	V § 6 odsek 2 prvá veta znie:
„(2) Ak majú manželia spoločné priezvisko, zmenu takýchto priezvísk možno povoliť len na základe spoločnej žiadosti manželov.“.

Čl. III

Zákon č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z. sa mení a dopĺňa takto:
1.	V § 14 písmeno d) znie:
„d) dohoda manželov o priezvisku a dohoda o priezvisku ich spoločných detí; dohodnuté priezvisko^8) sa uvedie v mužskom i ženskom tvare.“.
2.	V § 19 odsek 2 písmeno f) znie:
„f) dohodu manželov o priezvisku a dohodu o priezvisku ich spoločných detí; dohodnuté priezviská sa uvedú v mužskom i ženskom tvare.“.
3.	Doterajší text § 36 sa označuje ako odsek 1 a dopĺňa sa novým odsekom 2. ktorý znie:
„(2) Ak štátny občan pri uzavieraní manželstva nadobudol dve priezviská súhlasným vyhlásením o spoločnom používaní doterajších priezvísk manželov, manžel uvádza priezvisko manželky bez koncovky slovenského prechyľovania ako druhé v poradí a manželka uvádza priezvisko manžela s koncovkou slovenského prechyľovania ako prvé v poradí. Takéto priezviská sa používajú vždy spolu a so spojovníkom.“.
 4.  Za § 37a sa vkladá § 37b, ktorý znie:
„§ 37 Občanovi, ktorého uzavretie manželstva v cudzine sa zapísalo do osobitnej matriky do 30. júna 2002 a ktorý pri uzavretí manželstva v cudzine prijal ako spoločné priezvisko manžela a súčasne si ponechal svoje doterajšie priezvisko, bude vydaný sobášny list s uvedením obidvoch priezvísk, ak o to požiada.“.

Čl. IV

Tento zákon nadobúda účinnosť 1. júla 2002.

Dôvodová Správa

Všeobecná časť

Súčasťou platnej právnej úpravy uzatvárania manželstva je aj dohoda manželov o ďalšom používaní ich priezvísk.
Občania Slovenskej republiky majú podľa zákona o rodine dve možnosti:
1.	súhlasne vyhlásiť, že priezvisko jedného z nich bude ich spoločným priezviskom,
2.	súhlasne vyhlásiť, že si ponechajú svoje doterajšie priezviská.
Súčasťou súhlasného vyhlásenia manželov je aj dohoda o priezvisku spoločných detí. Detí môžu mať buď spoločné priezvisko rodičov, alebo priezvisko jedného z nich určené dohodou pri uzavieraní manželstva (§ 8 a § 38).
Zákon o rodine rieši aj ďalšie otázky súvisiace s používaním priezviska, ako sú najmä:
1.	možnosť manžela, ktorý prijal priezvisko druhého manžela do jedného mesiaca od rozvodu manželstva, vrátiť sa k používaniu predošlého priezviska (§ 29),
2.	pravidlá pre určenie priezviska detí narodených pred uzavretím manželstva (§ 39),
3.	možnosť zmeny priezviska dieťaťa po nadobudnutí plnoletosti (§ 40),
4.	stanovenie zásad pre používanie priezvísk osvojencov (§ 71).
Problematika používania priezviska je popri zákone o rodine upravená aj v zákone NR SR č. 300/1993 Z. z. o mene a priezvisku v znení zákona č. 154/1994 Z. z. a v zákone NR SR č. 154/1994 Z. z. o matrikách v znení zákona č. 222/1996 Z. z.
Z hľadiska cieľov sledovaných týmto návrhom je potrebné spomenúť ustanovenie § 5 zákona o mene a priezvisku, ktoré umožňuje používanie viacerých priezvísk v úradnom styku len v dvoch prípadoch:
1.	ak štátny občan Slovenskej republiky nadobudol podľa predchádzajúcich predpisov (§ 67 zákona č. 265/1949 Zb. o rodinnom práve),
2.	ak ich nadobudol uzavretím manželstva s osobou, ktorá už používa viac priezvísk.
V reálnom živote vznikajú situácie, keď majú osoby uzatvárajúce manželstvo záujem na jednej strane si zachovať svoje pôvodné priezvisko, ktorými sa stali známymi v určitom profesionálnom či územnom spoločenstve a na druhej strane spečatiť manželský zväzok po formálnej stránke aj prijatím priezviska manžela. Platná právna úprava im ale naplnenie takejto predstavy neumožňuje.
Za týmto účelom sa predkladá návrh zákona, ktorý by občanom Slovenskej republiky uzatvárajúcim manželstvo popri možnostiach dohodnúť sa o tom, že jedno z ich doterajších priezvísk bude ich spoločným priezviskom, alebo dohodnúť sa o tom, že si aj po uzavretí manželstva zachovajú svoje doterajšie priezviská, umožní dohodnúť sa aj o tom, že po uzavretí manželstva priezvisko jedného z nich bude ich spoločným priezviskom a jeden z nich si ponechá svoje doterajšie priezvisko; občan, ktorý má dve priezviská uvedie, ktoré z doterajších priezvísk bude súčasťou jeho priezviska po uzavretí manželstva.
Realizácia uvedeného legislatívneho zámeru si vyžaduje vykonať menšie zmeny a doplnky troch právnych predpisov:
1.	zákon č. 94/1963 Zb. o rodine,
2.	zákon č. 300/1993 Z. z. o mene a priezvisku,
3.	zákon č. 154/1994 Z. z. o matrikách.
Schválením tohto návrhu zákona by nemali vzniknúť vyššie nároky na štátny rozpočet. 
Návrh zákona bol prerokovaný s Ministerstvom financií Slovenskej republiky a príslušné stanovisko tvorí prílohu návrhu zákona.
Návrh zákona je v súlade s Ústavou Slovenskej republiky a prevzatými medzinárodnými záväzkami.
Osobitná časť

K článku I
K bodu 1 (§ 8 ods. 1)
Tento nový spôsob nadobudnutia a používania viacerých priezvísk   občanom (najviac dvoch) pri uzatváraní manželstva umožňuje zachovať si osobitnú identitu navonok aj po uzatvorení manželstva; je zaužívaný v európskych štátoch, čo vyvoláva potrebu podobného riešenia danej  problematiky aj v Slovenskej republike najmä pri uzatváraní manželstiev s cudzincami a prípadným žitím v cudzine.
Je vhodnejším riešením ako pôvodné navrhované spoločné používanie doterajších priezvísk manželov. Veta s bodkočiarkou neumožňuje používať viac ako len dve priezviská.

K bodu 2 (§ 8 ods. 2)
Podľa tohto návrhu dieťa môže mať vždy len jedno priezvisko, a to spoločné priezvisko rodičov (to je vždy len jedno, hoci ponechanie si doterajšieho priezviska, občanom je možné, ale len pre neho samého, prípadne priezvisko jedného z rodičov (§ 38 ods. 1 zákonom o rodine).

K bodu 3 (§ 38 ods. 1)
Legislatívnu úpravu tohto ustanovenia zohľadňuje návrh § 8 ods. 1 písm. c) a terminologicky ho spresňuje.

K bodu 4 (§ 71)
V záujme legislatívnej čistoty a jednoznačnosti výkladu sa dôsledky zmeny navrhovanej v bode 1 premietajú aj do ustanovenia § 38 ods.1., ktoré upravuje priezvisko detí pochádzajúcich z tohto manželstva (deti budú mať v súlade s dohodou manželov buď spoločné priezvisko rodičov, buď ich spoločné priezviská alebo priezvisko jedného z nich), ustanovenia § 39 ods. 1, ktoré upravuje priezvisko dieťaťa narodeného pri § 38 ods. 1, ako aj ustanovenia § 71, ktoré upravuje priezvisko osvojenia. Spoločný osvojenec manželov bude mať priezvisko určené pre ostatné deti.

K článku II
K bodu 1 (§ 5 ods. 1)
Úprava súvisí s novým spôsobom legitímneho nadobudnutia a používania viacerých priezvísk a ich používania aj v úradnom styku.

K bodu 2 (§ 6 ods. 2)
Legislatívno-technická úprava zohľadňuje návrh terajšieho znenia § 8 ods. 1 písm. c).

K článku III
K bodu 1 a 2 (§ 14 a § 19)
V dôsledku navrhovaných zmien rozširujúcich možností manželov dohodnúť sa pri uzavieraní manželstva aj o spoločnom používaní ich doterajších priezvísk je potrebné vykonať príslušné zmeny aj v § 14 a § 19 zákona o matrikách, ktoré upravujú rozsah údajov zapisovaných do knihy manželstiev, resp. obsah úradného výpisu z knihy manželstiev. Úprava logicky nadväzuje na navrhované znenie § 8 ods. 1, písm. c).

K bodu 3 (novo navrhovaný § 36 ods.2)
V spoločných ustanoveniach zákona o matrikách sa navrhujú upraviť pravidlá spoločného používania doterajších priezvísk manželov v súlade s pravidlami slovenskej gramatiky a pravopisu.

K bodu 4 (§ 37)
Tento nový návrh zohľadňuje a upravuje potrebu riešiť aj tie prípady, keď uzatvorením manželstva v cudzine náš občan nadobudol dve priezviská pred nadobudnutím účinnosti tohto návrhu zákona.

K článku IV
Vzhľadom na predpokladaný priebeh legislatívneho procesu sa navrhuje účinnosť zákona od 1. júla 2002, t. j. s primeranou legisvakčnou lehotou, ktorá umožní prípravu príslušných orgánov verejnej správy na novú právnu úpravu.

Doložka zlučiteľnosti
návrhu zákona s právom Európskej únie

1.	Navrhovateľ: skupina poslancov Národnej rady Slovenskej republiky
2.	Názov návrhu zákona:
Zákon, ktorým sa mení a dopĺňa zákon Národnej rady Slovenskej republiky č. 94/1963 Zb. o rodine v znení neskorších predpisov, ktorým sa mení a dopĺňa zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona č. 222/1996 Z. z.
3.	V práve Európskej únie je problematika zákona neupravená.
4.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení ani medzi priority odporučené v Bielej knihe.
5.	Charakteristika právnych noriem Európskej únie, ktorými je upravená problematika návrhu zákona. Neuvádza sa vzhľadom na bod 3.
6.	Vyjadrenie stupňa kompatibility s právnou normou Európskej únie. Neposudzuje sa vzhľadom na bod 3.